 NA AFP MARIUPOL, UKRAINE URUSI Alhamisi ilitangaza kusitisha mashambulio yake kwa muda jijini Mariupol, Ukraine, ili kuruhusu watu waliokwama katika kiwanda cha kutengenezea vyuma cha Azovstal kuokolewa. Dunia nzima imekuwa ikielekeza macho yake jijini Mariupol, kutokana na athari za kibinadamu zinazotokana na makabiliano makali kati ya vikosi vya Urusi na Ukraine. Hapo jana Alhamisi, Meya Vadym Boichenko wa Mariupol, alisema kuwa licha ya tangazo la Urusi, mapigano makali bado yalikuwa yakiendelea karibu na kiwanda hicho. “Kuna mamia ya wenyeji ambao wamekwama ndani hadi sasa. Kuna watoto wanaongoja kuokolewa. Kuna zaidi ya watoto 30,” akasema. Wizara ya Ulinzi ya Urusi ilitangaza kusitisha mashambulio hayo nyakati za mchana kwa siku tatu kuanzia jana, ili kuruhusu shughuli za uokozi kuendelea. “Vikosi ya Urusi vitatoa nafasi kwa shughuli za kibinadamu kuendelea katika kiwanda cha Azovstal Alhamisi, Ijumaa na Jumamosi,” ikasema wizara hiyo. Hata hivyo, Wizara ya Mashauri ya Kigeni ya Amerika ilieleza kutoamini kauli ya Urusi. Ukraine ilisema kuwa kufikia jana, jumla ya watu 344 walikuwa wameokolewa kutoka kiwanda hicho. Urusi ilitoa tangazo hilo huku mataifa wanachama wa Umoja wa Ulaya (EU), yakijadili pendekezo la kupiga marufuku ununuzi wa mafuta kutoka kwake, hatua inayoonekana kuwa pigo kubwa zaidi la kiuchumi kwa taifa hilo.Mataifa hayo pia yaliahidi “kuongeza usaidizi” kwa Moldova, inayopakana na Ukraine, baada ya hofu kuibuka kuwa huenda vita hivyo vikasambaa hadi katika nchi hiyo. Jumatano, Mkuu wa Tume ya EU, Ursula vo der Leyen, alisema kuwa “mataifa hayo yanapanga kuizuia Urusi dhidi ya kuyauzia mafuta kwa muda wa miezi sita ijayo.” Saa chache baada ya tangazo hilo, Hungary ilisema kwamba haitaunga mkono pendekezo hilo “jinsi lilivyo.” Kiongozi wa Hungary, Viktor Orban, ni miongoni mwa washirika wachache wa karibu wa Rais Vladimir Putin wa Urusi barani Ulaya. Hungary ilisema kuwa huwa inategemea sana mafuta kutoka Urusi, hivyo pendekezo hilo “litavuruga kabisa usambazaji umeme.” Hata hivyo, Waziri wa Mashauri ya Kigeni wa Ukraine, Dmytro Kuleba, aliikosoa vikali Hungary, akisema kuwa msimamo huo unaonyesha kuwa ni kama inaiunga mkono Urusi kwa maovu inayoendeleza. Nchi ambazo ni washirika wa karibu wa Ukraine zimetuma silaha hatari za kivita ili kuisaidia kukabiliana na uvamizi wa Urusi. Rais Joe Biden wa Amerika ametaja vita hivyo kama “utetezi” wa demokrasia. Jumatano, Biden kuwa yuko “wazi” kuiwekea Urusi vikwazo zaidi vya kiuchumi kama “adhabu” ya kutositisha mapigano hayo. Alisema kuwa atajadili vikwazo hivyo na mataifa mengine wanachama wa kundi la G7—linayoyashirikisha mataifa yenye uwezo mkubwa wa kiuchumi duniani. Mnamo Jumatano, gazeti la ‘New York Times’ lilieleza kuwa habari za kijasusi ambazo zimekuwa zikitolewa na Amerika kwa jeshi la Ukraine zimeliwezesha kuwaua majenerali “wengi” wa kijeshi wa Urusi. Hata hivyo, Baraza la Kitaifa la Usalama la Amerika (USNSC) lilikanusha vikali ripoti hizo, likizitaja kuwa “zisizofaa na zisizo za ukweli.” “Huwa hatutoi ripoti za kijasusi ili kuisaidia Ukraine kuwaua majenerali wa kijeshi wa Urusi. Raia wa Ukraine huwa wanaitetea nchi yao,” likasema baraza hilo. Licha ya vikwazo vingi vya kiuchumi inavyoendelea kuwekewa na nchi tofauti, Urusi inaonekana kutotishika.Wadadisi wanasema huenda tangazo la kusitisha kwa muda mashambulio yake Mauripol likaashiria mabadiliko ya mbinu yake kwenye vita hivyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  